בואי אמא

"בואי אמא" הוא שיר ילדים בעברית אותו כתבה הפזמונאית הישראלית לאה נאור בשנת 1968.

את מילות השיר כתבה נאור על פי לחן מאת המלחין הרוסי אדוארד קולמנובסקי, שנכתב בשנת 1964 לשיר הרוסי "אור חיוור בחלון" (ברוסית: За окошком свету мало) שכתב המשורר קונסטנטין ואנשנקין. ללחן זה נכתב גם השיר "בואי רוח" בידי הסופר והמתרגם יעקב שבתאי ובוצע בידי להקת הגבעטרון והזמר ליאור ייני.

לחן נוסף למילות השיר הלחין יוני רכטר, ובלחן זה בוצע השיר על ידי אריק איינשטיין באלבום "הייתי פעם ילד".

בשנת 2004 העניקה לאה נאור את השם "בואי אמא" גם לספר שבו היא מספרת על אמהּ, אסתר מישקובסקי.

 רקע 
לאחר שעזבה נאור את קיבוץ נחל עוז, היא עברה להתגורר תקופה קצרה בתל אביב, בדירת גג קטנה שבקומה ארבע. מתחתיה, בקומת הקרקע גר ילד בן שלוש שאותו מאוד אהבה. כמעט מדי יום הוא היה עולה במדרגות עד לקומה הרביעית, כדי לדבר עימה. יום אחד היא הודיעה לו שמחר לא כדאי לו לבוא, מכיוון שהיא עוברת דירה, ושחבל שהוא יעלה כל כך הרבה מדרגות ולא ימצא אותה. הילד בשיא תמימותו ענה לה: אבל לאה, את לא יכולה לעבור דירה, את צריכה לחכות עד שאני אגדל. נאור, שעברה דירה למרות הקושי, לא שכחה את המילים שאמר לה, ולאחר כעשור, הכניסה מילים אלה אל תוך השיר "בואי אמא". השיר מסתיים במילים: "בואי אמא, בואי אמא, שבי אתי עד שאגדל."

תוכן השיר

השיר כולל ארבעה בתים בני ארבע שורות כל אחד. כל אחד מהבתים מספר על ילד שאינו רוצה לישון ומבקש מאמו שתישאר אתו ולא תצא ותכבה את האור.

 ביצוע השיר 

השיר בוצע לראשונה על ידי אסנת פז בליווי מקהלת הילדים צדיקוב בניצוחו של לסלו רוט. בהמשך בוצע השיר על ידי אילנית, חוה אלברשטיין, צילה דגן, רוחמה רז, ירדנה ארזי, קובי אוז ואחרים. בישראל השיר מושמע לרוב בטקסי יום הזיכרון לשואה ולגבורה, והושמע גם בביצוע עברי לידר בטקס "מצעד החיים" שנערך באושוויץ-בירקנאו באפריל 2023.

השיר הופיע בסרט "בן חוזר הביתה" משנת 2010 בביצוע של ריטה.

השיר הופיע בסרט "לעבור את הקיר" משנת 2016 בביצוע של עוז זהבי.

במאי 2024, לקראת יום הזיכרון לחללי מערכות ישראל וחללי פעולות האיבה, הוציא הזמר שלומי שבת חידוש לשיר. בפתיחת השיר מושמעות הקלטות של שיחות טלפון והודעות קוליות שנערכו בשבעה באוקטובר, וגם כאלו ממבצעים צבאיים קודמים.

באפריל 2025, לקראת יום הזיכרון לחללי מערכות ישראל ולחללי פעולות האיבה, הוציא הזמר הראל מויאל חידוש לשיר.

 גרסאות נוספות 
הפזמונאי משה סחר תרגם את השיר מרוסית ליידיש ("קוקט די נאכט", בעברית: "הבט בלילה"), והוא הוקלט ב-1972 על ידי הזמר היידי דוד עשת באלבומו "שירים רוסיים אסורים" וב-1983 על ידי הזמרת אביבה סמדר באלבומה "האושר של השירים".

הנוסח העברי "בואי אמא" של לאה נאור תורגם ליידיש על ידי יניב גולדברג בשם "קום זשע מאמע", עובד על ידי משה דנינו, והופק לו קליפ וידאו בשנת 2025, בביצועה של השחקנית ליא קניג.

גרסה המשלבת עברית וערבית הופקה בשנת 2016 בביצוע הזמר דויד ברוזה ומקהלת הנוער הירושלמית ימק"א.

גרסה באספרנטו בשם "Venu Panjo" הוקלטה ב-1982 על ידי הזמרת שאנטל באלבומה "Israelo Kantas" ("שירים ישראליים").

גרסה בפינית בשם "Maailman valot" ("אורות העולם") בוצעה ב-1969 על ידי Veikko Tuomi, ב-1976 על ידי Pekka Himanka וב-2007 על ידי Kari Tapio.

 קישורים חיצוניים 
 "בואי אמא", באתר הספרייה הלאומית








 הערות שוליים 

קטגוריה:שירי אסנת פז
קטגוריה:שירי אילנית
קטגוריה:שירי חוה אלברשטיין
קטגוריה:שירי צילה דגן
קטגוריה:שירי רוחמה רז
קטגוריה:שירי ירדנה ארזי
קטגוריה:שירי שלומי שבת
קטגוריה:שירים בעברית
קטגוריה:שירים ברוסית
קטגוריה:שירים שנכתבו על ידי לאה נאור
קטגוריה:שירי ילדים
קטגוריה:שירי ערש
קטגוריה:שירים על אמהות
קטגוריה:שירים סובייטים